KCM พุ่ง 7% ทำนิวไฮในรอบเกือบ 2 ปี พร้อมเด้งต่อรับอานิสงส์แผนยกระดับรากหญ้า
KCM พุ่ง 7% ทำนิวไฮในรอบเกือบ 2 ปี พร้อมเด้งต่อรับอานิสงส์มาตรการยกระดับรากหญ้า ล่าสุด ณ เวลา 10.37 น. ราคาอยู่ที่ 1.93 บาท บวก 0.13 บาท หรือ 7.22% สูงสุดที่ 1.98 บาท ต่ำสุดที่ 1.80 บาท มูลค่าซื้อขายที่ 66.13 ล้านบาท
19 ธ.ค. 2560

ผู้สื่อข่าวรายงานว่า ราคาหุ้นบริษัท เค.ซี.เมททอลชีท จำกัด (มหาชน) หรือ KCM ณ เวลา 10.37 น. ราคาอยู่ที่ 1.93 บาท บวก 0.13 บาท หรือ 7.22% สูงสุดที่ 1.98 บาท ต่ำสุดที่ 1.80 บาท มูลค่าซื้อขายที่ 66.13 ล้านบาท

โดยราคาหุ้น KCM ปรับตัวขึ้นเป็นวันที่ 3 ติดต่อกัน นับตั้งแต่ราคาหุ้นอยู่ที่ระดับ 1.73 บาท เมื่อวันที่ 15 ธ.ค.60 ขณะเดียวกันการปรับตัวขึ้นในวันนี้เป็นการปรับตัวขึ้นสูงสุดในรอบ 1 ปี 10 เดือน นับตั้งแต่ราคาหุ้นอยู่ที่ระดับ 1.95 บาท เมื่อวันที่ 24 ก.พ.2559
ด้าน นายนิพนธ์ เจริญกิจ กรรมการผู้จัดการ KCM เปิดเผยว่าจากกรณีที่คณะรัฐมนตรีได้เสนอตัวอย่างโครงการที่จะขับเคลื่อนและต่อยอดในปีหน้า หรือปี 2561 อาทิ โครงการจัดตั้งบริษัท ประชารัฐรักสามัคคี (ประเทศไทย) จำกัด และบริษัทประชารัฐรักสามัคคี (จังหวัด) จำกัด เพื่อยกระดับเศรษฐกิจฐานราก สร้างรายได้ที่ยั่งยืนสู่ชุมชนนั้น หากเป็นโครงการที่เข้าถึงกลุ่มรากหญ้า ซึ่งเป็นกลุ่มลูกค้าหลักของ KCM คาดจะได้รับอานิสงส์จากการสนับสนุนโครงการดังกล่าวและจะผลักดันให้ลูกค้ากลับมาซื้อสินค้าของบริษัทมากขึ้น